CELEX: 32018D0695
Language: el
Date: 2018-04-30 00:00:00
Title: Εκτελεστική απόφαση (ΕΕ) 2018/695 της Επιτροπής, της 30ής Απριλίου 2018, σύμφωνα με το άρθρο 31 παράγραφος 1 της οδηγίας 2010/35/ΕΕ του Ευρωπαϊκού Κοινοβουλίου και του Συμβουλίου, σχετικά με μέτρο που έλαβε η Δανία για την απόσυρση ή την ανάκληση συνθετικών φιαλών αερίου τύπου PrimaDonna/Compolite CS των 10 kg και 5 kg [κοινοποιηθείσα υπό τον αριθμό C(2018) 2535] (Κείμενο που παρουσιάζει ενδιαφέρον για τον ΕΟΧ )

8.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 117/19
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/695 ΤΗΣ ΕΠΙΤΡΟΠΉΣ
   της 30ής Απριλίου 2018
   σύμφωνα με το άρθρο 31 παράγραφος 1 της οδηγίας 2010/35/ΕΕ του Ευρωπαϊκού Κοινοβουλίου και του Συμβουλίου, σχετικά με μέτρο που έλαβε η Δανία για την απόσυρση ή την ανάκληση συνθετικών φιαλών αερίου τύπου PrimaDonna/Compolite CS των 10 kg και 5 kg
   
      
         [κοινοποιηθείσα υπό τον αριθμό C(2018) 2535]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/35/ΕΕ του Ευρωπαϊκού Κοινοβουλίου και του Συμβουλίου, της 16ης Ιουνίου 2010, σχετικά με τον μεταφερόμενο εξοπλισμό υπό πίεση και την κατάργηση των οδηγιών του Συμβουλίου 76/767/ΕΟΚ, 84/525/ΕΟΚ, 84/526/ΕΟΚ, 84/527/ΕΟΚ και 1999/36/ΕΚ (1), και ιδίως το άρθρο 31 παράγραφος 1,
   Εκτιμώντας τα ακόλουθα:
   
               (1)
            
            
               Τον Αύγουστο του 2016, έπειτα από σειρά ατυχημάτων, η Δανία κοινοποίησε στην Επιτροπή, σύμφωνα με το άρθρο 30 της οδηγίας 2010/35/ΕΕ, μέτρο για την απόσυρση και την ανάκληση από την αγορά συνθετικών φιαλών αερίου, οι οποίες κατασκευάζονται από την Composite Scandinavia AB, με έδρα Kompositvägen 3, 943 33 Öjebyn, στη Σουηδία, και διανέμονται στη Δανία από την Primagaz Danmark A/S.
            
         
               (2)
            
            
               Τα εν λόγω προϊόντα κατασκευάζονταν από την Composite Scandinavia AB. Είχαν λάβει έγκριση τύπου υπό την ονομασία τύπου «Compolite CS6» και «Compolite CS 10, Passion 10», σύμφωνα με τα πιστοποιητικά εξέτασης τύπου EC αριθ. 01-794441 και 08-11688701, τα οποία είχε εκδώσει ο κοινοποιημένος οργανισμός Inspecta Sweden AB με βάση δοκιμές που είχαν πραγματοποιηθεί σύμφωνα με τα πρότυπα EN 12245:2002 και EN 14427:2004+A1:2005, και πωλούνταν από την εταιρεία Primagaz Danmark A/S υπό την εμπορική ονομασία «PrimaDonna 5 kg code 1305» και «PrimaDonna 10 kg code 1310». Η απόσυρση και η ανάκληση δεν αφορούν τις φιάλες αερίου για περονοφόρα ανυψωτικά οχήματα που λειτουργούν με φυσικό αέριο και έχουν σχεδιαστεί σύμφωνα με τα προαναφερόμενα πιστοποιητικά ονομασίας τύπου.
            
         
               (3)
            
            
               Οι τεχνικές απαιτήσεις που εφαρμόζονται στον μεταφερόμενο εξοπλισμό υπό πίεση περιλαμβάνονται στα παραρτήματα της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου (2). Σύμφωνα με τις ειδικές απαιτήσεις του σημείου 6.2.4.1 στο παράρτημα I τμήμα I.1 και στο παράρτημα II τμήμα II.1 της οδηγίας 2008/68/ΕΚ, εάν η εφαρμογή των ίδιων απαιτήσεων παραπέμπει σε περισσότερα του ενός πρότυπα, εφαρμόζεται μόνο το ένα από τα εν λόγω πρότυπα, πλην όμως στο σύνολό του, εκτός αν ορίζεται διαφορετικά. Κατά συνέπεια, δεν εκδίδεται πιστοποιητικό έγκρισης τύπου σύμφωνα με δύο διαφορετικά πρότυπα.
            
         
               (4)
            
            
               Το πρότυπο EN 12245:2002 προβλέπει στο σημείο 5.2.12 ότι οι φιάλες δεν εκρήγνυνται κατά τη διάρκεια περιόδου 2 λεπτών από την έναρξη της δοκιμής πυρός, ενώ το πρότυπο EN 14427:2004+A1:2005 προβλέπει στα σημεία 5.2.13.1 και 5.2.13.2 ότι οι φιάλες δεν εκρήγνυνται με καταστρεπτικό τρόπο κατά τη διάρκεια της δοκιμής, η οποία πρέπει να διενεργείται επί ελάχιστη διάρκεια 30 λεπτών.
            
         
               (5)
            
            
               Η κοινοποίηση από τη Δανία συνοδευόταν από έκθεση δοκιμών που πραγματοποιήθηκαν για τις εν λόγω συνθετικές φιάλες αερίου από το DBI (Δανικό Ινστιτούτο Τεχνολογιών Πυροπροστασίας και Ασφάλειας) κατά το πρότυπο EN 14427:2004+A1:2005. Σύμφωνα με τις εκθέσεις δοκιμών, οι φιάλες που υποβλήθηκαν σε δοκιμή δεν πληρούσαν τα κριτήρια που περιγράφονται στα σημεία 5.2.13.1 και 5.2.13.2 του προτύπου, διότι εκρήγνυνται με καταστρεπτικό τρόπο έπειτα από λιγότερο από 3 λεπτά.
            
         
               (6)
            
            
               Ως εκ τούτου, οι δανικές αρχές έδωσαν εντολή να αποσύρει ο διανομέας τις εν λόγω συνθετικές φιάλες αερίου από την αλυσίδα διανομής και να ανακαλέσει τις φιάλες στην κατοχή των καταναλωτών.
            
         
               (7)
            
            
               Η Επιτροπή κάλεσε την κατασκευαστή και τον διανομέα στη Δανία να γνωστοποιήσουν τις παρατηρήσεις τους σχετικά με το μέτρο που έλαβαν οι δανικές αρχές. Στην απάντησή της, η κατασκευάστρια εταιρεία, Composite Scandinavia AB, ισχυρίστηκε ότι η απόφαση ήταν αβάσιμη λόγω εσφαλμένης εκτίμησης του κινδύνου που ενέχουν τα προϊόντα και ότι τα προϊόντα πληρούσαν όλες τις σχετικές απαιτήσεις ασφάλειας. Σύμφωνα με την κατασκευάστρια εταιρεία, η ακατάλληλη χρήση των προϊόντων ή η άμεση έκθεσή τους σε φωτιά δεν αποδείκνυε ότι τα ίδια τα προϊόντα εγκυμονούσαν σοβαρό κίνδυνο. Η εταιρεία διανομής, Primagaz Danmark A/S, αμφισβήτησε επίσης την απόφαση των δανικών αρχών.
            
         
               (8)
            
            
               Σε συνέχεια της διαβούλευσης, η Επιτροπή ενημερώθηκε ότι η Φινλανδία, η Σουηδία και η Νορβηγία έλαβαν παρόμοια μέτρα απόσυρσης σχετικά με τα ίδια προϊόντα.
            
         
               (9)
            
            
               Από την εξέταση των αποδεικτικών στοιχείων που υπέβαλαν οι δανικές αρχές επιβεβαιώνεται ότι οι προαναφερόμενες συνθετικές φιάλες αερίου δεν πληρούν τις απαιτήσεις της οδηγίας 2008/68/ΕΚ σχετικά με τις εσωτερικές μεταφορές επικίνδυνων εμπορευμάτων. Ως εκ τούτου, οι συνθετικές φιάλες αερίου παρουσιάζουν σοβαρό κίνδυνο και θα πρέπει να αποσυρθούν και να ανακληθούν από την αγορά,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το μέτρο που έλαβε η Δανία για την απόσυρση και την ανάκληση συνθετικών φιαλών αερίου τύπου PrimaDonna/Compolite CS των 10 kg και 5 kg, οι οποίες κατασκευάζονται από την Composite Scandinavia, είναι δικαιολογημένο.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 30 Απριλίου 2018.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 165 της 30.6.2010, σ. 1.
   
      (2)  Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).